Lav et referat af nedenstående tekst:

Tekst:
Den 1. juni går den praktiserende læge i Frøstrup på pension, og næsten 2000 borgere skal finde ny adgang til læge. Det har borger- og beboerforeningerne i området nu sat sig for skal være en praktiserende læge på egnen Hannæs. - Vi vil gøre alt, hvad vi overhovedet kan. Vi har et stærkt netværk, vi har hele egnen bag os om, at der skal være en læge her, siger Signe Sunesen fra Øsløs Sogne- og Kulturforening. Gruppen har blandt andet taget kontakt til flere lægestuderende fra området for at høre, om de kunne være interesserede i at vende tilbage til hjemegnen for at starte praksis, men indtil videre uden held. Det får dog ikke de lokale til at give op, for de er sikre på, at der skal være en læge på Hannæs, og regionen er begejstrede over gruppens ihærdighed. - Vi kan hvert fald bruge det til at vise de praktiserende læger, at der er fuld opbakning til dem, og vi kan også bruge det til at vise, hvad det er for et aktivt liv, der er i lokalsamfundet, siger Socialdemokraternes formand for Region Nordjylland Ulla Astman. Ulla Astman siger samtidig, at det er en stor udfordring at finde læger til de små landdistrikter, og findes der ikke en praktiserende læge inden 1. juni, sender regionen driften af området i udbud, og der tages senest 1. oktober stilling til, hvem der fremover skal stå for lægedriften i området. - Selv i storbyerne har man indimellem svært ved at få læger nok, så det er jo ikke noget specielt for os, men vi må jo gøre vores til at det bliver lige netop her, den næste læge kommer, siger Gunner Kjeldsen, der tog initiativ til at samle borger- og beboerforeningerne.

Referat:
I alt seks borger- og beboerforeninger er gået sammen i jagten på en ny læge til området.